Vrou vas wat man glo laat vermoor(Argieffoto ter illustrasie: Unsplash) Die polisie in Phokeng naby Rustenburg het Donderdag ’n 44-jarige vrou in hegtenis geneem nadat dié glo haar man laat vermoor het. Die vermeende sluipmoordenaar is egter steeds soek. Lt.kol. Amanda Funani sê die vrou se man was Woensdagoggend glo op pad werk toe hy omstreeks 03:45 deur ’n onbekende aanvaller doodgeskiet is. “Huurders wat kamers op die egpaar se perseel gehuur het, het die geweerskote gehoor en sy vrou geroep nadat hulle die slagoffer in ’n plas bloed sien lê het. “Hulle het ook die polisie en ŉ ambulans ontbied.” Volgens Funani het die man skietwonde aan sy bolyf opgedoen en is hy op die toneel dood verklaar. Sy sê ŉ voorlopige polisieondersoek dui daarop dat die vrou vermoedelik ŉ sluipmoordenaar gehuur het om haar man dood te maak. Die vrou sal na verwagting Vrydag in die Bafokeng-landdroshof op aanklag van moord verskyn. “Die motief vir die moord is in dié stadium onduidelik.”